স্টালিন সরকার : তুরস্ক ঢাকায় কর্মরত রাষ্ট্রদূতকে প্রত্যাহার করে নিয়েছে। কূটনৈতিক পাড়ার পাশাপাশি রাজনৈতিক অঙ্গনে এ খবর নিয়ে চলছে বিতর্ক। ওআইসির প্রভাবশালী রাষ্ট্র তুরস্ক যে কারণেই দূতকে প্রত্যাহার করে নিক না কেন; ব্যর্থতার দায় কার? ‘যুদ্ধাপরাধের বিচার বাংলাদেশের অভ্যন্তরীণ বিষয় এবং এটাকে ইস্যু করা উচিত নয়’ এ সত্যটা কূটনৈতিক পর্যায়ে এতদিনেও আনকারাকে বোঝানো সম্ভব হয়নি কেন? তাহলে কি তুরস্কের সঙ্গে বন্ধুত্বের সম্পর্ক শীতল হবে? ইহুদি রাষ্ট্র ইসরাইল ছাড়া সবার সঙ্গে বাংলাদেশের বন্ধুত্বের সম্পর্ক। আমাদের পররাষ্ট্র নীতি হলো ‘সকলের সঙ্গে বন্ধুত্ব, কারো সাথেই শত্রুতা নয়।’ অথচ কারো সঙ্গে বৈরী আচরণ আবার লাজলজ্জার মাথা খেয়ে কাউকে ‘মহামুরুব্বি’ মানা হচ্ছে। যেসব প্রভাবশালী দেশ জনগণের ভোটের অধিকার ফিরিয়ে দেয়ার দাবি করছেন, তাদের এক দৃষ্টিতে দেখা হচ্ছে। আর যারা ভোট প্রসঙ্গ ওঠাচ্ছেন না, তাদের বেলায় অন্য দৃষ্টিভঙ্গি। আমেরিকা, ব্রিটেন, ইউরোপীয় ইউনিয়ন বাংলাদেশের রাজনীতি নিয়ে বক্তব্য দিলে তা দেশের অভ্যন্তরীণ রাজনীতিতে হস্তক্ষেপের শামিল বলে প্রচার করা হয়। আর ভারতের নেতা ও সরকারের মন্ত্রী-সচিবরা প্রায়ই রাজনীতির ছবক দিচ্ছেন, তা অভ্যন্তরীণ হস্তক্ষেপ হয় না? এ কেমন দ্বিমুখী নীতি? ঢাকা-দিল্লি যৌথভাবে সীমান্ত হত্যা, তিস্তার পানি, টিপাইমুখে বাঁধ ইস্যু, ট্রানজিট, দুই দেশের বাণিজ্যিক ভারসাম্য ইত্যাদি ইস্যুতে কাজ করা প্রয়োজন। কিন্তু জঙ্গী-সন্ত্রাস দমনে দ্বিপাক্ষিক এবং ত্রিপাক্ষিকভাবে সিদ্ধান্ত গ্রহণ ও বাস্তবায়নের প্রয়োজন আছে কি? বাংলাদেশের যে সন্ত্রাস ইস্যু তা আমরা একাই সমাধা করার যোগ্যতা রাখি। সন্ত্রাস-জঙ্গী দমনে ভারত বা আমেরিকার সহায়তার প্রয়োজন নেই। কারণ আমেরিকার সন্ত্রাস-জঙ্গীবাদ সমস্যা, ভারতের সন্ত্রাস-জঙ্গীবাদ সমস্যা আর বাংলাদেশের সমস্যা এক নয়।